1.1.

CESE consideră că Comunicarea Comisiei Europene COM(2020) 550 final ar trebui să fie un instrument de politică strategică pentru regândirea modelului durabil al UE în materie de turism și transport. CESE solicită un pachet cuprinzător de măsuri, cu orientări și recomandări care să vizeze: 1. restabilirea în condiții de siguranță a liberei circulații fără restricții, redeschiderea coordonată a frontierelor interne și eliminarea controalelor la frontierele interne; 2. restabilirea în condiții de siguranță a transporturilor și a conectivității, după adoptarea unui acord-cadru politic comun pentru toate statele membre ale UE; — continuarea în condiții de siguranță a furnizării de servicii în domeniul turismului gastronomic și în cel hotelier; — atingerea unui echilibru prin încheierea unui acord între statele membre ale UE privind gestionarea comună și în condiții de siguranță a deciziilor și politicilor în materie de frontiere și transporturi. Atât timp cât sunt efectuate verificări pentru depistarea infectărilor cu COVID-19, va exista personal suficient care să gestioneze tranzitul imediat și rapid al persoanelor; — asigurarea finanțării instruirii lucrătorilor în hoteluri, restaurante, unități de alimentație publică, muzee, turismul nautic etc., astfel încât aceștia să poată aplica în mod corespunzător măsurile de prevenire a contaminării cu COVID-19; 3. garantarea faptului că sănătatea și securitatea sunt prioritatea absolută în orice context, indiferent că este vorba sau nu de călătorii, întrucât aceasta este singura cale de a restabili încrederea în circulația persoanelor; 4. adoptarea unui nou formular pentru localizarea pasagerilor (PLF) la nivelul UE, deoarece un astfel de sistem ar putea aduce o valoare adăugată suplimentară la nivelul UE într-o serie de domenii: — Monitorizare la nivelul UE: dacă toate statele membre ar conveni să pună la dispoziție atât informațiile din noul PLF, cât și cele privind rezultatele analizelor de laborator ale călătorilor, am putea realiza economii de scară în ceea ce privește resursele de testare (1). Dacă toate țările UE ar conveni să utilizeze această tehnologie (așa cum au făcut Belgia și Germania până în prezent) și aceeași nouă formă standardizată a PLF, ar putea fi făcute estimări și previziuni fiabile la nivel de oraș, ca sursă de informații atât pentru politicile naționale, cât și pentru cele de la nivelul UE. Un astfel de efort ar fi o bună ilustrare a rolului UE: prin inovare și cooperare, putem atinge obiectivele noastre comune – sănătatea publică și activitatea economică – într-o perioadă de criză. — Pașaportul COVID-19: una dintre cele mai dificile sarcini din experiența noastră în sezonul turistic a fost cea privind valabilitatea rezultatelor PCR. Dacă toate statele membre ar decide să adopte aceeași platformă PLF, toate laboratoarele acreditate ar putea comunica rezultatele prin intermediul platformei în sine, creând astfel un pașaport COVID-19 pentru toți călătorii, care ar prezenta încredere și ar putea reduce la minimum riscul asociat cu călătoria; 5. instituirea unui plan strategic comun al UE care să ajute statele membre să pună în aplicare măsuri economice și de sprijin pentru IMM-urile din domeniul turismului, restaurante, hoteluri, agenții de turism, ghizi turistici etc.; — abordarea lipsei de lichidități, prin finanțare directă acordată mai ales microîntreprinderilor, restabilirea încrederii în rândul întreprinderilor, precum și introducerea voucherelor de călătorie; — accesul imediat la împrumuturi și aprobarea împrumuturilor pentru toate statele membre, sub supravegherea BCE și a UE, cu garanții din partea UE și a statelor membre; — crearea imediată a unui mecanism european de monitorizare a punerii în aplicare a măsurilor de sprijin pentru IMM-uri și lucrători, punând un accent deosebit pe lichiditate, creditare și transparența măsurilor de sprijin; 6. consolidarea și extinderea programului SURE care acoperă șomajul lucrătorilor și compensarea costurilor salariale ale IMM-urilor; IMM-urile ar trebui să fie scutite de la plata unei părți din salariile lor și să aibă obligația de a integra lucrători prin scheme naționale sprijinite de SURE; 7. organizațiile IMM-urilor ar trebui să fie consultate în mod corespunzător de către instituțiile europene și naționale competente pentru implementarea programului SURE; 8. programul SURE ar trebui să acopere integral salariile și contribuțiile de asigurări sociale ale lucrătorilor din sectorul turismului și transporturilor care și-au pierdut locurile de muncă din cauza pandemiei, de exemplu lucrătorii a căror activitate este legată de servicii de catering, hoteluri, companii aeriene, nave de croazieră, autobuze de turism, aeroporturi, terminale ale porturilor, turism nautic, ghidaj turistic, cel puțin până la 30 iunie 2021; 9. măsuri de scutire de impozite, printr-un moratoriu privind obligațiile fiscale, și un pachet ad-hoc de stimulare fiscală pentru turism și transporturi pentru toate IMM-urile din sectorul turismului în perioada 2020-2024; CESE consideră că, în cadrul unui sistem de TVA armonizat la nivelul UE, ar trebui aplicată o cotă redusă de TVA în ce privește hotelurile, restaurantele, serviciile de călătorie, turismul nautic (închiriere de ambarcațiuni, porturi de agrement), autobuzele, ghidajul turistic, etc. Astfel de măsuri trebuie însă să fie condiționate de protejarea drepturilor lucrătorilor și de garantarea faptului că nu se vor efectua concedieri. În plus, orice sprijin financiar precum ajutoarele de stat, împrumuturile sau scutirile fiscale ar trebui să fie acordate numai întreprinderilor care: — protejează locurile de muncă/creează locuri de muncă decente și respectă drepturile lucrătorilor; — nu sunt înregistrate în paradisuri fiscale și au plătit întotdeauna în mod echitabil partea care le revine din impozitele și contribuțiile sociale; 10. reglementarea economiei colaborative în turism și în special în sectorul ghidajului turistic; invitarea guvernelor statelor membre să reglementeze economia colaborativă în sectorul ghidajului turistic și să aplice măsuri legislative și administrative concepute să asigure condiții de concurență echitabile; 11. toate programele de sprijin ale politicilor monetare, fiscale și în materie de lichiditate pentru hoteluri, restaurante, ghizi, autobuze, agenții de voiaj, turism nautic etc. și pentru lucrătorii independenți ar trebui să fie continuate timp de cel puțin 10 luni după ce viața revine la normal, în conformitate cu concluziile WTTC (Consiliul mondial al călătoriilor și al turismului).